Mill-ktieb ta' Koħelet 3 Kollox għandu żmienu, u kull ħaġa għandha waqtha taħt is-sema: 2 Żmien li titwieled, u żmien li tmut; żmien li tħawwel, u żmien li taħsad l-imħawwel; 3 żmien li toqtol, u żmien li tfejjaq; żmien li ġġarraf, u żmien li tibni; 4 żmien li tibki, u żmien li tidħak; żmien li tagħli, u żmien li tiżfen; 5 żmien li tarmi l-ġebel, u żmien li tiġbru; żmien li tgħannaq, u żmien li tiċċaħħad mit-tagħniq; 6 żmien li tikseb, u żmien li titlef; żmien li terfa', u żmien li tarmi; 7 żmien li tqatta', u żmien li ssewwi; żmien li tiskot, u żmien li titkellem; 8 żmien li tħobb, u żmien li tobgħod; żmien it-taqbid, u żmien il-paċi. 9 Xi qligħ għandu l-bniedem mix-xogħol li jagħmel? 10 Jiena rajt ix-xogħol li Alla ta lil ulied il-bniedem biex ikollhom fiex jedhew. 11 Kollox għamel tajjeb f'waqtu; nissel ukoll sens ta' l-imgħoddi u l-ġejjieni f'moħħ il-bniedem, iżda bla ma dawn jirnexxilhom jikxfu x'jagħmel Alla mill-bidu sat-tmiem. 12 Hekk fhimt li għall-bnedmin m'hemmx aħjar milli jkunu ferħana u jgawdu ġidhom f'ħajjithom. 13 Għax li wieħed jiekol u jixrob u jduq mill-frott ta' xogħlu, dan ukoll hu don ta' Alla. 14 Jien naf li kull ma jagħmel Alla jibqa' għal dejjem; la jista' wieħed iżid miegħu u lanqas inaqqas minnu. Alla għamel hekk biex inissel fil-bniedem il-biża' tiegħu. 15 Dak li hu issa, diġà kien; u dak li għad ikun diġà kien qabel, għax l-imgħoddi Alla jerġa' jġibu. 16 Ħaġ'oħra lmaħt taħt ix-xemx: fejn għandu jkun hemm il-ħaqq hemm l-inġustizzja, fejn għandu jkun hemm is-sewwa hemm il-ħażen. 17 U għedt f'qalbi: "Il-ġust u l-ħażin Alla jagħmel ħaqq minnhom, għax kull ħaġa għandha waqtha u kull għemil hemm ħaqq għalih." 18 Għall-bnedmin għedt dan ġo fija: "Alla jrid iġarrabhom biex juri li huma nfushom bħall-bhejjem. 19 Dak li jiġri lill-bniedem jiġri lill-bhima, għax it-tnejn tmiem wieħed għandhom; bħalma tmut il-bhima jmut ukoll il-bniedem, għax l-istess hu nifs il-ħajja li hemm fihom ilkoll. Xejn m'hu aħjar il-bniedem mill-bhima, ladarba kollox hu frugħa. 20 Lejn l-istess post imorru t-tnejn; lkoll mit-trab saru, u lkoll lejn it-trab jerġgħu jmorru. 21 U min jaf jekk nifs il-ħajja tal-bniedem jitlax 'il fuq, u nifs il-ħajja tal-bhima jinżilx 'l isfel lejn l-art?" 22 Minn hawn nara li m'hemmx aħjar għall-bniedem milli jgawdi xogħol idejh, għax dan hu kull ma jmissu. U min jista' jġibu jara dak li jsir warajh? Previous: Il-Grupp Parlamentari tal-PN jippreżenta mozzjoni sabiex issir inkjesta indipendenti inquiry dwar l-assassinju ta' Daphne Caruana Galizia Next: Margaret Atwood: għaliex naqsu li jibgħatu għal ebda politiku biex jinterrogawh dwar il-qtil ta' Daphne Caruana Galizia? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Żmien li tiskot